Ukrainske droneangrep flere steder i Russland 
To russiske energianlegg står i brann tirsdag morgen, ifølge lokale myndigheter.  Den russiske Ukraina-baserte grupen «Freedom of Russia» sier tirsdag morgen at de har startet en operasjon i Russland.  Guvernøren i Orjol, Andrej Klytsjkov, skriver på Telegram at ukrainske droner har rammet et drivstoff- og energianlegg i regionen. Ingen ble ifølge ham drept i angrepet, men rester av en nedskutt drone skal ha truffet anlegget. Det russiske statlige nyhetsbyrået Ria siterer nødetatene på at en petroleumstank sto i brann etter angrepet, og Telegram-kanalen Baza har publisert et bilde av store flammer som stiger opp over det som ser ut som et industrianlegg.  Angrepene kommer bare timer etter Ukrainas president Volodymyr Zelenskyj sa at Ukrainas situasjon i krigen er den beste den har vært på tre måneder.  Til den franske kringkasteren BFM TV sa han at den russiske fremrykningen har stanset og at situasjonen for de ukrainske styrkene er «mye bedre».  Brann på oljeraffineri Det meldes også om brann ved et anlegg i byen Kstovo i regionen Nizjnij Novgorod i morgentimene tirsdag.  – Det jobbes på stedet med å lokalisere brannen på et av oljeraffineriene. Informasjonen vi har nå tyder på at ingen ble skadet, skriver guvernør Gleb Nikitin på Telegram.  Russlands største oljeselskap Lukoil har et raffineri i byen, og det statlige nyhetsbyrået Ria har meldt at arbeidet på raffineriet ble midlertidig stanset på grunn av «en hendelse». Reuters skriver at oljeraffineriet NORSI er alvorlig skadet, og at minst halvparten av produksjonen vil bli forsinket på grunn av skadene.  Ukraina har de siste månedene gjennomført en lang rekke droneangrep mot russiske oljeraffinerier og andre energianlegg. Noen av dem har vært vellykkede og forårsaket betydelige skader.  Russland: Har skutt ned 25 droner Ifølge det russiske forsvarsdepartementet er det til sammen blitt skutt ned 25 ukrainske droner natt til tirsdag, skriver det statlige russiske nyhetsbyrået Ria. Moskvas borgermester Sergej Sobjanin skriver på sin Telegram-kanal at de har ødelagt en ukrainsk drone på vei mot byen. Rester av den skal ha falt ned i distriktet Ramensky.  I den russiske Belgorod-regionen, som grenser til Ukraina, er syv landsbyer uten strøm etter et ukrainsk droneangrep, skriver guvernør Vjatsjeslav Gladkov på Telegram. Guvernør Roman Starovojt i Kursk, en annen grenseregion, sier at ukrainske droner ble skutt ned over regionen tirsdag. Nødetatene undersøker om det har medført skader, heter det videre. Russiske medier siterer lokale myndigheter i Tula-regionen på at en drone ble skutt ned også der. 
Det meldes tirsdag morgen om ukrainske droneangrep flere steder i Russland. Lokale myndigheter melder blant annet om brann ved et Lukoil-anlegg i Nizjnij Novgorod, og ved et drivstoffanlegg i Orjol.  Ukrainske droner skal også ha blitt skutt ned i nærheten av Moskva.